El 33 congrés d'AEDEM se celebra a Gandia amb la participació de 150 experts de tot el món
06 juny 2018

## El 33 congrés d'AEDEM se celebra a Gandia amb la participació de 150 experts de tot el món06 juny 2018Última actualització: 14 juliol 2025

![](../gestion/img/_AO_0834-copia.jpg)  
  

Cent cinquanta persones arribades de diversos països d'Europa i Amèrica Llatina es reuneixen en el Campus de Gandia de la Universitat Politècnica de València els dies 6, 7 i 8 de juny, per a  participar en el congrés 'XXXII Annual Meeting de l'European Academy of Management and Business Economics' (AEDEM). El lema d'aquesta edició del congrés és “Cap a la millora social, econòmica i empresarial: avanços multidisciplinaris en innovació, turisme i enginyeria”. L'esdeveniment  inclou ponències, debat i també un programa cultural en el qual es donarà a conèixer Gandia, el Grau, la llotja i el seu entorn.  
  
Diana Morant, alcaldessa de Gandia, Encarnación González, presidenta d'AEDEM; Vicent Altur, sotsdirector d'emprenedoria i Càtedres d'empresa de la UPV; Cristina Santandreu, docent i investigadora de la UPV en el Campus de Gandia i presidenta del congrés i Óscar Morant, tècnic superior d'Idees UPV i també president del Congrés, han donat a conèixer avui el programa de l'esdeveniment en una roda de premsa.  
  
L'alcaldessa  de Gandia, **Diana Morant**, s'ha mostrat satisfeta pel fet que Gandia compte amb un congrés de primer nivell i ha destacat que apostes de l'Ajuntament de Gandia,  com la Càtedra Gandia Turisme Intel·ligent estan donant els seus fruits i permeten atraure i gestionar un turisme de qualitat.  
  
‘_Aquest és, precisament, el tipus de turisme pel qual volem treballar a través de la Càtedra de Turisme Intel·ligent que signàrem amb el Campus de Gandia fa un parell de mesos, amb la finalitat de posar les bases per a gestionar un turisme de qualitat, contribuir a oferir millors serveis turístics i permetre que els visitants estiguen més satisfets amb la nostra ciutat. Gandia, que està realitzant una clara aposta pel turisme de Congressos fora de la temporada estival, així com per la innovació, la ciència i el turisme de qualitat, sempre recolzarà iniciatives d'aquestes característiques que associen el nom de la nostra ciutat a coneixement_’, ha afirmat l'alcaldessa.  
  
‘_La meua gratitud a la xarxa AEDEM per haver triat Gandia per a celebrar aquest Congrés sobre avanços en innovació, turisme i enginyeria. Han triat a la ciutat perfecta per a açò. Gandia, cal recordar, fa un parell d'anys va rebre la distinció de Ciutat de la Ciència i la Innovació per part del Ministeri d'Economia, Indústria i Competitivitat per l'esforç que estem realitzant per desenvolupar un sistema d'innovació i d’emprenedoria_, ha expressat Diana Morant.  
  
‘Factors com el potencial del Campus de la UPV i la seua Càtedra d'Innovació, que també col·labora amb aquesta edició del Congrés AEDEM, el vast teixit empresarial, l'afany per la innovació i la recerca, el Pla d'Administració Electrònica i la Modernització; les iniciatives en relació amb la Destinació Turística Intel·ligent, l’Urbalab i els projectes d'Eficiència Energètica, són alguns elements que avalen la presència de Gandia en aquesta xarxa’, ha finalitzat l'alcaldessa.  
  
Cal destacar que el Campus de Gandia de la UPV compta amb el segell de qualitat turística SICTED, que acredita l'excel·lència dels seus serveis i instal·lacions per a congressos.  
  
Per la seua banda, **Encarnación González**, presidenta d'AEDEM, ha afirmat que el congrés atraurà persones expertes en economia d'empresa, enginyeria, innovació, turisme, polítiques i gestió de la salut… amb l'objectiu de contribuir a la millora social, econòmica i de les empreses i  oferir als estudiants universitaris una formació actualitzada i basada en el món real.  
  
**Vicent Altur**, sotsdirector de càtedres d'empresa del Campus de Gandia UPV,  ha assenyalat que el congrés és un exemple de col·laboració entre empresa, institucions públiques i universitat, com es posa de manifest en la conferència inaugural, que té lloc aquesta mateixa vesprada, 6 de juny, en el Saló de corones del Palau Ducal a les 20.15h i que oferirà Rafael Juan, conseller delegat d'una de les empreses insígnia valencianes, Dulcesol.  
  
En la recepció oficial anterior, que té lloc a les 19.45 en el Palau Ducal,  participaran, a més dels presents en la roda de premsa, el rector de la Universitat Politècnica de València Francisco J. Mora i el director del Campus de Gandia, Jesús Alba.  
  
**Interessants ponències**  
Segons han explicat els presidents del Congrés, Cristina Santandreu i Óscar Morant, el programa inclou ponències amb títols tan suggeridors com a ‘Radiografia de la persona emprenedora a la Comunitat Valenciana sota la perspectiva de gènere’, de la Universitat Politècnica de València; ‘Ser feliç, ens fa ser més rics?’, de la Universitat Rei Juan Carlos; ‘Fons de pensions amb política d'inversió socialment responsable’, de la Universitat d'Almeria; ‘Relació entre patents i transferència del coneixement: inventors acadèmics en una universitat mexicana’, de la Universitat Autònoma Metropolitana (Mèxic); ‘Parcs industrials ecològics: principals característiques, resultats i casos paradigmàtics’, de la Universitat Jaume I de Castelló o ‘La diversitat de gènere en el consell d'administració incrementa la reputació laboral de l'empresa?’, de la Universitat de Cantàbria.  
  
També tindrà lloc la taula redona  ‘Les Càtedres d'empresa com a vies de connexió Universitat-Empresa’, moderada per José Millet Roig , vicerector d'Ocupació i Emprenedoria  de la Universitat Politècnica de València i finalitzarà amb la Conferència de Cloenda de Luis Carretero Alcántara,  
Gerent de l'Hospital Marina Salut, que parlarà sobre la ‘Importància de la Gestió Empresarial en la Gestió Sanitària.’  
  
**Óscar Morant** ha destacat així mateix la col·laboració de l'Àrea de Turisme de l'Ajuntament de Gandia en tot el programa social del Congrés, ‘_que ens permetrà ensenyar la nostra ciutat i que farà que els assistents al congrés sàpien com és, ho expliquen i, a més, que tornen_’. És el cas d'Encarnación González, presidenta de AEDEM, que s'ha mostrat gratament sorpresa en conèixer la ciutat de Gandia, la seua història i el seu patrimoni cultural, ‘m'he portat una impressió molt positiva i diferent a la idea que tenia’, ha afirmat.  
  
El hashtag per a seguir el congrés per twitter serà #AEDEMGandia.